Verdagte in parlementbrand glo in besit van gesteelde eiendomGroot skade is aan die parlementsgebou aangerig. (Foto: Stad Kaapstad) Die 49-jarige verdagte wat in hegtenis geneem is in verband met die verwoestende brand by die parlementsgebou in Kaapstad, is glo betrap met vermoedelik gesteelde eiendom. Die brand het Sondagoggend uitgebreek en groot skade is aan die Volksraadgebou, die Nasionale Vergadering-gebou en verskeie kantore aangerig. Luidens berigte is die parlementsbiblioteek minstens grootliks ongeskonde. Kol. Thandi Mbambo, woordvoerder van die Valke, sê die verdagte word aangekla van huisbraak en diefstal, brandstigting, asook oortredings wat verband hou met die Wet op Nasionale Sleutelpunte. “Lede van die beskerming- en veiligheidsdienste het hom opgemerk nadat hulle gesien het die gebou is aan die brand,” sê Mbambo. Die Valke se eenheid vir misdade teen die staat het reeds die ondersoek oorgeneem en die motief vir die brand vorm deel van die ondersoek. Die man verskyn na verwagting Dinsdag in die Kaapstadse landdroshof. ‘n Verdagte is reeds in verband met die brand aangekeer. Hy verskyn Dinsdag in die hof. (Foto: Elmond Giyane/GCIS) JP Smith, Kaapstad se burgemeesterkomiteelid vir veiligheid en sekuriteit, het vroeër vanoggend gesê sekere gedeeltes op die vierde verdieping van die historiese gebou smeul steeds. “Talle boeke en boekrakke smeul ook steeds.” Strukturele ingenieurs en forensiese kenners behoort die perseel binnekort te besoek. (Foto: Stad Kaapstad) Die gebou is ŉ ruk gelede geventileer en twee brandweerwaens en tien brandbestryders het op die toneel gebly om die laaste brandbestrydingswerk te doen. Hulle sal na verwagting binnekort aan die toneel onttrek word. Smith sê beduidende skade is deur vlamme, water, hitte en rook aan die gebou van die Nasionale Vergadering aangerig. Tientalle brandbestryders het ure lank gespook om die vlamme in bedwang te bring. (Foto: Stad Kaapstad) Geen beserings is egter aangemeld nie en strukturele ingenieurs van die parlement – asook forensiese ondersoekers – behoort binnekort op die toneel te wees. Die Stad Kaapstad het sy eie geriewe beskikbaar gestel sodat die parlement sy werk kan voortsit. (Foto: Stad Kaapstad) Geordin Hill-Lewis, burgemeester van Kaapstad, het die gebeure as ŉ “nasionale tragedie” bestempel en het die gebruik van die stad se raadsaal aan die speaker van die parlement, Nosiviwe Mapisa-Nqakula, aangebied sodat die parlement met sy werk daar kan voortgaan. Die stad sal ook die Groot Parade en die stadsaal vir die staatsrede beskikbaar stel. “Ons wil sien dat die parlement sy belangrike werk voortsit en ons sal doen wat ons kan om te help,” sê Hill-Lewis. Die EFF het intussen gevra dat die parlement na Pretoria verskuif word. Die rooi barette sê die koste verbonde daaraan om die parlement in Kaapstad te hou is ŉ mors van belastingbetalers se geld en ŉ bevestiging dat “wit, rassistiese ruimtelike en politieke beplanning” steeds mense se lewens bepaal. Dudu Zuma-Sambudla, oudpres. Jacob Zuma se dogter, het op Twitter oënskynlik die vermeende brandstigter geloof. Give The Guy A Bell’s… pic.twitter.com/pwp3GD16HY — Dudu Zuma-Sambudla (@DZumaSambudla) January 2, 2022 Ook Mbuyiseni Ndlozi, ŉ EFF-LP, het die brand as baie mooi bestempel en gevra dat die gebou nie herstel word nie. Whatever the cause! Whatever the intentions: IT IS A BEAUTIFUL FIRE A fire that allows us to start from scratch! A clean slate Don’t renovate! Turn it into a museum as we accept a gift of so beautiful a fire! A clean slate to start afresh: IN TSHWANE pic.twitter.com/a3kWiVKPoR — Mbuyiseni Ndlozi (@MbuyiseniNdlozi) January 2, 2022